એક્યુટ લીવર ફેલ્યરનાં કારણે દર્દીની પરિસ્થિતિ ઝડપથી બગડે છે. ભૂખ ન લાગવી, કમળો થવો તથા કમળામાંથી કમળી થવી એ મુખ્ય લક્ષણો છે. કમળી થવી એટલે કે દર્દીની આંખો પીળી થઈ જાય, મગજ પર અસર થાય અને લોહી ગંઠાવવાની પ્રક્રિયા મંદ પડી જાય. આ પ્રક્રિયા ચેપ લાગ્યાના એકથી દોઢ મહિનામાં થાય છે અને તે જીવલેણ બની શકે છે. એક્યુટ લીવર ફેલ્યરના દર્દી માટે એક માત્ર ઉપાય લીવર ટ્રાન્સપ્લાન્ટનો છે. કેટલાક દર્દીઓ દવાથી સારા થઈ શકે છે, પરંતુ રાહ જોવી એ અત્યંત જોખમી છે. એક્યુટ લીવર ફેલ્યર માટે King’s College Criteria જોવામાં આવે છે અને લીવર ટ્રાન્સપ્લાન્ટનો નિર્ણય તેના પરથી લેવાય છે. ક્યારેક સબએક્યુટ લીવર ફેલ્યર હોય છે અને આવા સંજોગોમાં લીવર ટ્રાન્સપ્લાન્ટ માટે જવું કે ન જવું એ દર્દીનો ક્લિનિકલ કોર્સ નક્કી કરે છે. જો દર્દીની પરિસ્થિતિ વણસતી જતી હોય તો લીવર ટ્રાન્સપ્લાન્ટ કરવું હિતાવહ છે.